Scignorîa de Gibelétto

A Scignorîa de Gibelétto (dîta Gibéllo, Gibelet ò Jebail ascì) a l'êa 'n féodo inta Contêa de Trìpoli, un di stâti croxæ in Tærasanta, che, a-o mànco formalménte, a dipendéiva da-a Repùbrica de Zêna. O teritöio picìn de sto féodo o se spandéiva pe-o ciù lóngo a còsta meridionâle da Contêa de Trìpoli e o confinâva, a mêzogiórno, co-a scignorîa de Beirut, ch'a fâva pàrte do Régno de Geruzalèmme.

 Stöia 
sinistra|miniatura|260x260px|O castéllo de Gibelétto, tiòu sciù da-i croxæ e rescidénsa di scignôri de Gibelétto.
O féodo de Gibelétto, pægio ciù ò mêno a 'n quàrto da contêa de Trìpoli, o l'é stæto asegnòu a-i zenéixi cómme ringraçiaménto pe-o seu servìççio a-i ténpi Prìmma Croxâ, co-e seu galêe che l'êan a-o servìçio do cónte d'Edéssa quànde che l'àn pigiòu ste tære. Riçevûo o contròllo da çitæ, a Gibelétto l'é stæto dónca inandiòu un di fóndeghi che gestîvan i tràfeghi di zenéixi into Levànte.

Gibelétto, a capitâle do féodo, a l'êa 'na çitæ bén bén antîga, ch'a l'existéiva za a-i ténpi di Fenîci co-o nómme de Byblos, méntre a-a giornâ d'ancheu a l'é dîta J'baïl. Conquistâ da-e armæ crestiànn-e do 1104, a çitæ a l'é stæta consegnâ da-o Bertràndo II a-o Ghigèrmo Inbriægo, comandànte di zenéixi, ch'o l'à fæta vegnî a capitâle da scignorîa de famìggia. De de lì, a región a l'é arestâ sott'a-o contròllo di Inbriæghi scìnn-a do 1302, levòu i ànni tra o 1187 e o 1197, quand'a l'é stæta conquistâ da-o Saladìn.

Into detàggio, scìnn'a-i ànni '80 do Duxénto i scignôri de Gibelétto són stæti di feodatâi do cónte de Trìpoli ma, dòppo a chéita de quélla çitæ do 1289, són arestæ in càrega ancón pe quàrche ténpo cómme vasàlli di Mamelùcchi. Defæti, i Inbriæghi àivan decîzo de aréndise a-i àrabi sénsa conbàtte e coscì a çitæ a s'é sarvâ da-i sachézzi e a famìggia a l'à tegnûo o féodo scìnn-a do 1302, quànde Gibelétto a l'é stæta in sciâ fìn abandonâ.

 Scignôri de Gibelétto 

 Ghigèrmo I Inbriægo (1109 - dòppo do 1118)
 Ûgo I Inbriægo (prìmma do 1127 - 1135), fìggio do Ghigèrmo, spozòu con l'Adelàzia
 Ghigèrmo II Inbriægo (1135 - 1157), fìggio de l'Ûgo I, spozòu con Sancia de Provénsa
 Ûgo II Inbriægo (1157 - 1184), fìggio do Ghigèrmo II
 Ûgo III Inbriægo (1184 - 1187), fìggio de l'Ûgo II, spozòu co-a Stefània de Milly, fìggia do Rìcco "o Beu"
 Gibelétto òcupâ da-o Saladìn (1187 - 1197)
 Goìddo I Inbriægo (1197 - 1241), fìggio de l'Ûgo III, spozòu con l'Alîce, fìggia do Boemóndo III d'Antiòchia
 Rìcco I Inbriægo (1241 - 1271), fìggio do Goìddo I, spozòu con l'Izabèlla, fìggia do Baliàn de Ibelin
 Goìddo II Inbriægo (1271 - 1282), fìggio do Rìcco I, spozòu co-a Margàita, fìggia do Giuliàn de Grenier
 Gibelétto òcupâ da-o Boemóndo VII, cónte de Trìpoli (1282 - 1289); co-a conquìsta da pàrte di Mamelùcchi a l'é tornâ pe quàrche ténpo a-i Inbriæghi
 Pêo Inbriægo (1289 - 1302), fìggio do Goìddo II, spozòu co-a Douce de Gaurelée e pöi con l'Agnéize Inbriæga
 Màia Inbriæga (1310 - 1334), fìggia do Pêo, maiâ co-o Féipo d'Ibelin, scignôa de Gibelétto sôlo che de tìtolo

 Nòtte 

 Bibliografîa 





 Ligàmmi de fêua 



Categorîa:Colònie da Repùbrica de Zêna
Categorîa:Lìbano